Stasė Mikeliūnienė

Stasė Mikeliūnienė (mergautinė pavardė Žilvitytė, g. 1931 m. vasario 13 d. Petrauskynėje, Piniavos valsčiuje) – Lietuvos bibliotekininkė, tautodailininkė, kraštotyrininkė.

 Biografija 
Gimė Barboros ir Leono Žilvičių šeimoje. Šeima susilaukė trijų dukterų. Stasė – antras vaikas iš likusių gyvų. Dar neturėdama septynerių pradėjo lankyti Piniavos pradžios mokyklą. 1942–1951 m. mokėsi Panevėžio mergaičių gimnazijoje (dabar Panevėžio Vytauto Žemkalnio gimnazija). 1953–1958 m. studijavo bibliotekininkystę Vilniaus valstybiniame universitete. Paskyrimo į Panevėžį negavo – čia atvyko turėdama laisvą diplomą. Nuo 1958 m. dirbo Panevėžio 2-ojoje masinėje bibliotekoje. Buvo pirmoji, mieste turinti aukštąjį bibliotekinį išsilavinimą. Nuo 1963 m. 1-osios masinės bibliotekos skaityklos vedėja. 1969 m. paskirta Panevėžio viešosios bibliotekos Informacijos-bibliografijos skyriaus vedėja. 1978–1986 m. dėstė lietuvių kalbą ir literatūrą Panevėžio vakarinėje vidurinėje mokykloje.Mikeliūnienė, Stasė. Trumpas netrumpas gyvenimas: iš Stasės Žilvitytės-Mikeliūnienės prisiminimų skrynios. Iš Kelionė laiku: Mikeliūnų, Dubauskų, Žilvičių ir Kubilevičių šeimų istorijos. Panevėžys: [S.n.], 2013, p. 9–30. 1992 m. grįžo dirbti į Panevėžio apskrities Gabrielės Petkevičaitės-Bitės viešąją biblioteką, prisidėjo organizuojant Retų spaudinių skyriaus rankraštyną, iki 2012 m. jame dirbo, iki 2005 m. buvo jo vedėja. Sukaupė daugiau kaip 130 rankraščių fondų.Stasė Mikeliūnienė. Panevėžio kraštas virtualiai (nuoroda tikrinta 2025-03-31). Leidinių sudarytoja, išleidusi ne vieną kraštotyros leidinį. Jos straipsniai publikuoti vietos ir respublikinėje spaudoje. 1999–2018 m. redagavo laikraštį „Paįstrietis“.

 Šeima 
1956 m. rugsėjo 3 d. ištekėjo už Antano Zenono Mikeliūno (1930–1997). Su juo užaugino dukrą Dainą Mikeliūnaitę-Ubarevičienę (g. 1961 m., architektė) ir sūnų Audrių Mikeliūną (g. 1962 m., bibliotekininkas).

 Kūrybinė veikla 
S. Mikeliūnienė trauką piešti pajuto dar mokykloje, apipavidalindavo klasės sienlaikraščius. 1968–1972 m. lankė Panevėžio dailės mokyklos vakarinį skyrių. Pradedančiai dailininkei teko garbė mokytis pas tapytoją Kazimierą Naruševičių, Klausutį Beržanskį, grafikę Sofiją Kanaverskytę.

Vėliau pasirinko Jadvygos Rimšelienės ir Alberto Stepankos įsteigtą studiją „Spektras“. Šiai vėliau ėmė vadovauti K. Naruševičius ir grafikė, ekslibrisų kūrėja Stasė Medytė.

1983 m. S. Mikeliūnienė priimta į Lietuvos tautodailininkų sąjungą.

Iš visų tapybos technikų menininkei artimiausia akvarelė. Jos akvarelėse vyrauja peizažai ir gėlės. Sukūrė grafikos darbų. Kūriniams būdingas siužeto paprastumas, kompozicijos lakoniškumas, harmoninga paveikslų spalvinė gama ir nepriekaištinga technika. Sukūrė kelis šimtus darbų.

Nuo 1975 m. dalyvauja grupinėse, ataskaitinėse tautodailininkų parodose, surengė personalinių parodų. Jos kūryba eksponuota įvairiuose Lietuvos miestuose (Anykščiuose, Kupiškyje, Pasvalyje, Joniškyje, Pakruojyje, Kėdainių ir Panevėžio rajonuose), užsienio šalyse (Vokietijoje, Šveicarijoje, Korėjoje). Akvarelių yra įsigiję Lemonto M. K. Čiurlionio galerija, privatūs asmenys Lietuvoje, Šveicarijoje, Vokietijoje, Naujajame Hampšyre (JAV).Karvelytė, Rasa. Kūrybingą sielą išlaisvino grafikoje. Iš Sekundė. 2018, lapkr. 23, p. 8.

 Bibliografija 
 Panevėžys, 1940–1980: literatūros rodyklė / Stasė Mikeliūnienė. – Vilnius: Lietuvos TSR valstybinė respublikinė biblioteka, 1983. – 348, [2] p.
 Panevėžio miesto Sodų gatvės istorija / Stasė Mikeliūnienė. – Panevėžys, 1993–1994. – 88 lap., 40 nuotr.
 Rankraščių rinkinių rodyklė / Panevėžio apskrities Gabrielės Petkevičaitės-Bitės viešoji biblioteka; [sudarytoja Stasė Mikeliūnienė]. – Panevėžys: Panevėžio apskrities G. Petkevičaitės-Bitės viešoji biblioteka [i.e. Amalkeros leidyba], 2004. – 67, [1] p. ISBN 9955-9484-8-5.
 Kur Įstras pievomis virvena: Paįstrio krašto praeitis ir dabartis / Paįstrio kraštiečių klubas „Ąžuolas“, Paįstrio Juozo Zikaro vidurinė mokykla; [sudarytojai Bronius Mažylis, Stasė Mikeliūnienė]. – Panevėžys: [ARG ofsetas], 2010. – 368 p. ISBN 978-9955-741-23-7.
 Kelionė laiku: Mikeliūnų, Dubauskų, Žilvičių ir Kubilevičių šeimų istorijos / Stasė Mikeliūnienė. – Panevėžys: [S.n.], 2013. – 138, [1] p.
 Prisilietimas: kūrybos albumas: akvarelė, pastelė, grafika (1970–2013) / Stasė Mikeliūnienė. – Panevėžys: D. Rudžio individuali įmonė, 2014. – 78 p. ISBN 978-609-95612-1-9.

 Įvertinimas 
 1998 m. bibliofilo Vidmanto Staniulio premija
 1997 m. Lietuvos bibliotekininkų draugijos Garbės vardas
 2002 m. Labiausiai nusipelniusi panevėžietė įvairiapusėje švietėjiškoje kultūros srityje
 2013 m. Gabrielės Petkevičaitės-Bitės atminimo medalis „Tarnaukite Lietuvai“Darbščioji Stasė Mikeliūnienė, nejaučianti metų bėgimo.AINA.lt. (nuoroda tikrinta 2022-11-26).

 Šaltiniai 

 Nuorodos 
 Virtuali paroda „Stasė Mikeliūnienė: „Kai nėra tuščio laiko...“
 Stasė Mikeliūnienė
 Pirmajai miesto diplomuotai bibliotekininkei Bitės biblioteka tapo antraisiais namais
 Stasė Mikeliūnienė: tyrinėjant asmenybių rankraščius veriasi vis nauji klodai
 95-metė nenuilstanti Staselė vis dar varsto bibliotekos duris: „Norėčiau dirbti dar“

Kategorija:Lietuvos bibliotekininkai
Kategorija:Lietuvos tautodailininkai
Kategorija:Lietuvos kraštotyrininkai